पाएं अपने शहर की ताज़ा ख़बरें और फ्री ई-पेपरडाउनलोड करें
गांव गांव में सड़कों की मरम्मत तथा निर्माण काम पहले ही बेहद धीमी गति से चल रहा था। कोरोना संक्रमण के कारण लगे लॉकडाउन के चलते काम की गति और मंद पड़ गई है। जिले में डेढ़ महीने बाद बारिश शुरू हो जाएगी जिसके बाद सड़कों का काम पुरी तरह बंद हो जाएगा। ऐसे में कंडम तथा अधूरी सड़कों की वजह से बारिश के मौसम में आवागमन में परेशानी और ज्यादा बढ़ जाएगी।
ग्राम नारा से माकड़ी 5 किमी प्रधानमंत्री ग्राम सड़क योजना के तहत नवीनीकरण कार्य इस वर्ष जनवरी माह में शुरू हुआ था। काम काफी धीमी गति से चल रहा था। जगह जगह गड्ढा खोदकर गिट्टी बिछाई गई है तो कई जगह सिर्फ गड्ढा ही खोदा गया है गिट्टी नहीं बिछ पाई है। मार्ग में आवागमन के दौरान कई लोग रास्ते में गिर चुके हैं। जानकारी के अनुसार दो माह में 12 बाइक चालक गिर चुके हैं। बागोडार के श्रवण नरेटी, गुलशन जैन, देवकीराम कुंजाम ने कहा काम में तेजी लाना चाहिए नहीं तो बारिश में परेशानी और बढ़ जाएगी।
ग्राम नंदनमारा से कोकपुर 3 किमी प्रधानमंत्री ग्राम सड़क योजना निर्माण काम धीमी गति से चल रहा है। पांच माह पहले निर्माण काम शुरू हुआ था। कुछ दिन चलने के बाद चार माह तक निर्माण काम बंद था। मार्ग में 5 पुलिया बनना है लेकिन अभी सिर्फ एक ही पुलिया निर्माण कार्य शुरू हो पाया है। कोकपुर उपसरपंच जगदीश सोनी ने कहा बारिश के पहले निर्माण काम पुरा होना चाहिए। ग्राम गढ़पिछवाड़ी से मलांजकुड़ुम 12 किमी सड़क मरम्मत कार्य भी धीमी गति से चल रहा है।
सड़क पर निर्माण सामग्री रखने से परेशानी
कांकेर-देवरी-पीढ़ापाल मार्ग चौड़ीकरण 19 किमी 1504.50 लाख की लागत से 6 सितंबर 2018 को शुरू हुआ जो अभी तक पूरा नहीं हो पाया है। निर्माण 5 मार्च 2020 तक पूरा होना था लेकिन अभी तक 80 प्रतिशत ही काम पूरा हो पाया है। माह भर से लॉकडाउन की वजह से निर्माण काम प्रभावित हुआ है। अभी निर्माण चल रहा है लेकिन काफी कम मजदूर व मशीनें लगी है। कुछ जगह निर्माण सामग्री अव्यवस्थित ढंग से सड़क किनारे ही रखी है जिससे आवागमन के दौरान खतरा बढ़ जाता है। ठेलकाबोड़ उपसरपंच दोलेश जैन ने कहा बारिश के पहले निर्माण काम पूरा हो इसके लिए विभाग को काम में तेजी लाना चाहिए।
लाॅकडाउन के बाद काम में तेजी आएगी: एसडीओ
कांकेर लोक निर्माण विभाग के एसडीओ विजनेश कुमार ने कहा जो मजदूर आए थे वे लॉकडाउन लगने के बाद अपने गांव लौट गए। लॉकडाउन की वजह से सड़क निर्माण काम प्रभावित हुआ है। लॉकडाउन हटने के बाद काम में तेजी आएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn